Dietrich Kra
Dietrich Kra oli Liivi ordu maamarssal aastatel 1422–1427. Kra pärines Meißeni markkrahvkonnast Grimmast Leipzigi lähedalt. Tema suguvõsa tegutses piirkonnas juba 12. sajandil ning oli alates 13. sajandist Kra nime all tuntud. 1412. aastal sai Kra Mortegis Preisimaal kalameistriks, 1415. aastal oli ta linnusekomtuur Christburgis (Dzierzgońis). Seejärel saatis kõrgmeister ta Liivimaale, et oma mõju seal tugevdada. 1420. aastal sai Kra seal Miitavi komtuuriks ja 1422. aastal Kuldīga komtuuriks. Juba samal aastal määrati ta maamarssaliks. Sellest ametist lahkus ta viis aastat hiljem ning seejärel teated temast lõppevad.